छठी के गीत मातम में बदले; सबकुछ भूलकर बनी ‘आशा दीदी’, पैदल नदी पारकर कराए सुरक्षित प्रसव
सात बहन-भाइयों में सबसे बड़ी लड़की, जिसने बचपन में पढ़ाई छोड़कर घर की जिम्मेदारी का बोझ उठाया। शादी के बाद 6 दिन का बेटा खो दिया। मगर, अब सैकड़ों बच्चों को जीवन देने के लिए काम कर रही हैं।
सात बहन-भाइयों में सबसे बड़ी लड़की, जिसने बचपन में पढ़ाई छोड़कर घर की जिम्मेदारी का बोझ उठाया। शादी के बाद 6 दिन का बेटा खो दिया। मगर, अब सैकड़ों बच्चों को जीवन देने के लिए काम कर रही हैं।
जी हां, आज के ये मैं हूं में हम आपको मिलवा रहे हैं एक ऐसी आशा वर्कर रेखा रानी से, जिन्होंने बचपन से लेकर अब तक संघर्ष झेला, मगर इसके बावजूद उन्होंने एक मिसाल कायम की।
मैंने 10वीं में एडमिशन लिया। मगर, घर के कामों में ऐसी उलझी कि पढ़ाई बीच में ही छूट गई। वजह भी साफ थी कि मम्मी से सात बच्चों की जिम्मेदारी संभालना मुश्किल था और वे अक्सर बीमार रहतीं। पापा टेलिफोन विभाग में काम करते थे और उनके लिए घर के काम में हाथ बंटाना मुश्किल रहता। ऐसे में मम्मी-पापा ने पांच बेटियों को ब्याह कर सैटल करने का काम जल्दी शुरू कर दिया। समाज के रीति रिवाजों के हिसाब से सबसे पहले बड़ी बेटी को ही शादी के बंधन में बंधना था। आखिरकार, 18 साल की उम्र में मेरी शादी एक सामान्य परिवार में हो गई।
पापा ने मेरी शादी मायके से महज 30 किलोमीटर की दूरी पर यूपी के बिजनौर में गढ़ी गांव में करा दी। पति प्राइवेट स्कूल में एक टीचर हैं जो स्वभाव से सहयोगी हैं। दांपत्य जीवन की शुरुआत खुशी-खुशी करते हुए एक साल बाद ही मैंने एक बेटे को जन्म दिया। वो पल हम दोनों के लिए खुशी का बेहद सुंदर पल था। बेटे की छठी वाला दिन था। घर में गाना-बजाना हो रहा था। बेटा मेरी गोद में अच्छा-खासा हंस खेल रहा था कि अचानक उसे सांस लेने में दिक्कत होने लगी। गांव में कोई डॉक्टर भी नहीं था कि तुरंत इलाज कराया जा सके। जब तक हम भागकर शहर इलाज के लिए ले जाते, बेटे ने मेरी गोद में ही दम तोड़ दिया।
बेटे के गुजरने का दर्द, बेटियों ने कम किया 
बेटे के जाने के बाद मुझे लगा कि जैसे मेरे ऊपर दु:खों का पहाड़ ही टूट गया है। मैं एक साल तक उस दर्द को लगातार महसूस करती रही। उसके जाने की कसक आज भी है। मगर, कुछ दिन बाद मुझे एक बार फिर मां बनने का मौका मिला तो मन खुशी से भर उठा। बहुत संभलकर बेटी को जन्म दिया। दूसरी बार मां बनने का सुख और डर दोनों थे लेकिन मैंने अब बच्चों की देखभाल के मामले में किसी भी तरह की गलती न करने का प्रण ले रखा था। पहली बेटी शालू के बाद दो बेटियां-भवशिखा और गुनगुन भी हुईं। तीनों आज काफी बड़ी हो गई हैं। बड़ी बेटी ग्रेजुएट हो गई है तो दूसरी 12वीं पास कर चुकी है, जबकि तीसरी बेटी स्कूल की पढ़ाई पूरी कर रही है। बड़ी बेटी आईएएस बनना चाहती है। पर, हम लोग पढ़ाई के बड़े खर्च को सोचकर उसकी इच्छा को सपोर्ट करने की कोशिश भी नहीं कर पाते।
पति की नौकरी से खर्चे चलाना हुआ मुश्किल, बन गई ‘आशा बहन’
बच्चे बड़े हुए तो उनकी पढ़ाई, रहने और खाने के खर्चे भी बढ़े। पति की नौकरी से घर का खर्च चलाना मुश्किल होने लगा। तब मैंने कुछ करने की ठान ली और संयोग से उसी वक्त ‘आशा’ (ASHA-Accredited Social Health Activist) बहन की भर्तियां निकलीं थीं। मेरे लिए तो जैसे यह एक नई सुबह की आशा भरी किरण की तरह था। मैंने आशा पद के लिए फॉर्म भरा और 2018 में इंटरव्यू पास किया। इसके बाद से मेरी जिंदगी का वो दौर शुरू हुआ जिसकी चाहत शायद मेरे दिल में कहीं दफन थी।
ट्रेनिंग पूरी करने के बाद महिलाओं के लिए समर्पित हो गई
आशा बहन के लिए मेरी ट्रेनिंग पूरी हुई तो मैंने उसी दिन से सोच लिया कि अब मुझे गांव की एक हेल्थ वर्कर और महिलाओं की दोस्त बनने के लिए तैयार रहना है। ऐसी दोस्त जो गर्भवती महिलाओं की देखभाल तो करेगी ही साथ में उनके दु:ख-दर्द को कम करने में भी भागीदार बनकर दिखाएगी।
सरकार के उन प्रयासों को पूरा करने के लिए किसी भी तरह की कसर बाकी नहीं छोड़ूंगी जिसमें मातृत्व मृत्यु दर और शिशु मृत्यु दर को शून्य तक पहुंचाने का लक्ष्य है। मैंने मन ही मन में प्रण ले लिया कि मैं अपने क्षेत्र की नई पीढ़ी और आने वाली संतानों को टीकाकरण से लेकर पोषण-आहार के बारे में पूरे दिल से महिलाओं को जागरूक करूंगी।
आगे बढ़ने से पहले इस पोल पर अपनी राय भी देते चलिए-
दो गांव की जिम्मेदारी, हर गर्भवती की देखभाल को लेकर हमेशा अलर्ट रहती हूं
आज मेरे पास 5 से 7 किलोमीटर के दायरे में दो गांव हैं। इन गांवों में जब भी किसी महिला का गर्भवती होने का मुझे पता चलता है। तब से लेकर उस महिला की डिलीवरी तक का जिम्मा मैं पूरी ईमानदारी से निभाती हूं और जच्चा-बच्चा दोनों के पोषण और टीकाकरण का ख्याल रखती हूं।
गांव से कभी 30 तो कभी 50 किलोमीटर तक पेशेंट के साथ जाती हूं
गर्भवती महिलाओं के लिए मैं दिन हो या फिर रात हर समय तैयार रहती हूं। 5 साल की इस सेवा में मैंने करीब 80 बच्चों की डिलीवरी सफलतापूर्वक कराई है जो मुझे सुखद अहसास देता है।
कोरोना और लॉकडाउन में काम करते-करते हो गया था कोरोना
कोरोना काल और लॉकडाउन के दौर में हमारी चुनौती बढ़ गई थी। मैंने अपनी चिंता किए बिना गर्भवती महिलाओं की सुरक्षित डिलीवरी कराने को प्राथमिकता दी। हालांकि, काम करते- करते मुझे कब कोरोना हो गया, पता ही नहीं चला। मेरी हालत इतनी ज्यादा बिगड़ गई कि लगने लगा था कि मैं बच नहीं पाउंगी। मगर, ईश्वर का शुक्र रहा कि हेल्थ डिपार्टमेंट की मदद से मैं जल्द ही ठीक हो गई।
रात के 2 बजे गहरी नींद से जगकर निभाया फर्ज
लॉकडाउन के दौर में एक महिला का ऐसा केस आया जिसे मैं जरूर बताना चाहूंगी। सीमा नाम की लड़की की शादी मेरे मायके से 35 किलोमीटर दूर एक छोटे से कस्बे शेरकोट में हुई। छह महीने सबकुछ ठीक रहा। फिर अचानक पति ने कहा कि यह सुंदर नहीं है। मैं इसे नहीं रखूंगा और उसे उसके मायके भेज दिया गया। जब वह बढ़ापुर में अपने मायके आई तो 3 माह का बच्चा उसके पेट में पल रहा था।
मुझे उसके बारे में पता चला तो मैंने बच्चे को सही सलामत इस दुनिया में लाने के लिए सीमा को मानसिक तौर पर तैयार किया। उसकी दवाई और पोषण के लिए पूरी व्यवस्था करती रही। जब उसकी डिलीवरी की डेट नजदीक आई तो अचानक एक रात उसे प्रसव पीड़ा हुई। तब रात के 2 बज रहे थे। मुझे सूचना मिली तो मैंने तुरंत सरकारी एंबुलेंस की व्यवस्था कराई।
नदी पर पुल नहीं, डंडे के सहारे पैदल पार कर एंबुलेंस तक पहुंची, कराया सुरक्षित प्रसव
बरसात का मौसम होने की वजह से मेरे गांव और सीमा के गांव के बीच बहने वाली हटपौड़ी नदी में पानी भर आया। उस नदी पर कोई पुल भी नहीं था। ऐसे में एंबुलेंस नदी से पहले 3 किलोमीटर दूर तक ही पहुंच पा रही थी। मैंने स्थिति को समझते हुए देर नहीं की और नदी पार करने के लिए पैदल ही निकल पड़ी। हालांकि, जंगली-जानवरों का जोखिम बहुत था लेकिन मैंने हार नहीं मानी। डंडे के सहारे मैंने नदी पार की और सीमा को उसके परिवार और गांव वालों की मदद से एंबुलेंस तक पहुंचाया। एंबुलेंस में फर्स्ट एड करने के बाद तुरंत ब्लॉक हॉस्पिटल पहुंचे जहां सुबह होते- होते उसको बेटा हो गया। डिलीवरी के बाद सीमा जब होश में आई तो उसने कहा- बहनजी, आप नहीं होती तो शायद मैं और मेरा बच्चा बच नहीं पाते।
उसकी यह बात मेरे दिल को छू गई। अब मेरी सबसे बड़ी चुनौती सीमा को उसके पति से मिलवाना था। मैंने उसके पति और उसकी ससुराल वालों को फोन के जरिए कई बार समझाया तब जाकर उसका पति सीमा को साथ रखने के लिए राजी हुआ। आज सीमा के दो बेटे हैं और अपनी ससुराल में खुशी जीवन जी रही है। अब वह जब भी अपने मायके आती है तो मुझसे मिले बगैर नहीं जाती।